51. ΑΠΟΦΑΣΙΣ ΥΠΟΥΡΓΟΥ ΕΣΩΤΕΡΙΚΩΝ Αριθ. 80266 της 4/5 Οκτ. 1974 (ΦΕΚ  Β΄979) Περί καθορισμού διαστάσεων κλπ. ψηφοδελτίων και φακέλλων, δια τας εκλογάς βουλευτών. Έχοντες υπόψη: Τας διατάξεις των παρ.2 του άρθρ. 63 και 1 του άρθρ. 68 του Π.Δ. 650/74 «περί κωδικοποιήσεως των ισχυουσών διατάξεων της εκλογικής νομοθεσίας», αποφασίζομεν: Καθορίζομεν τας διαστάσεις κλπ. των, δια την ψηφοφορίαν προς εκλογήν βουλευτών, χρησιμοποιουμένων ψηφοδελτίων και φακέλλων, ως κάτωθι: α) Διαστάσεις κλπ. ψηφοδελτίων: Εις μεν εκλογικάς περιφερείας, εκλεγούσας μέχρι και 10 βουλευτάς, 14Χ20 εκατοστά του μέτρου περίπου, εις δε εκλογικάς περιφερείας, εκλεγούσας άνω των 10 βουλευτών, 14Χ25 εκατοστά του μέτρου περίπου. Τα ονόματα των υποψηφίων αναγράφονται εις το ψηφοδέλτιον το έν κάτωθι του άλλου και κατά την εν παρ.2 του άρθρ. 65 του εν προοιμίω της παρούσης μνημονευομένου Δ/τος, σειράν προκειμένου περί εντύπων ψηφοδελτίων. Ειδικώτερον, προτάσσεται το επώνυμον και έπονται το κύριον όνομα, το πατρώνυμον και, προκειμένου περί εγγάμου γυναικός, το όνομα του συζύγου. β) Διαστάσεις κλπ. φακέλλων: Αι διαστάσεις των φακέλλων, εντός των οποίων εγκλείονται τα ψηφοδέλτια, καθορίζονται εις 9,5Χ12 εκατοστά του μέτρου περίπου. Ούτοι κατασκευάζονται εκ λευκού συνήθους χάρτου αδιαφανούς και φέρουν επί της προσθίας πλευράς αυτών, διαγωνίως πέντε γραμμάς κυανού χρώματος, συνολικού πλάτους ενός εκατοστού του μέτρου περίπου. Η παρούσα δημοσιευθήτω εις την Εφημερίδα της Κυβερνήσεως. 